google/wiki40b huggingface dataset:
Οκταεθνής Συμμαχία

Γενικά

Οι Μπόξερς κατά την εξέγερσή τους το 1898 και 1899 επιτέθηκαν και σκότωσαν ξένους ιεραποστόλους και χριστιανούς Κινέζους στη ΒΑ. Κίνα. Με την υποστήριξη της αυτοκρατορικής κυβέρνησης των Τσινγκ και τη σύμπραξη του κινεζικού αυτοκρατορικού στρατού οι Μπόξερς εισήλθαν στο Πεκίνο και  πολιόρκησαν τους ξένους διπλωμάτες και πολίτες που είχαν καταφύγει στη συνοικία των πρεσβειών. Μετά την έκκληση των πρεσβευτών για στρατιωτική βοήθεια από τις χώρες τους, συγκροτήθηκε η συμμαχία αρχικά με τις στρατιωτικές δυνάμεις (στρατιωτικά αποσπάσματα και πολεμικά πλοία) που υπήρχαν στην περιοχή καθώς και με ενισχύσεις που στάλθηκαν στη συνέχεια και που τέθηκαν υπό την διοίκηση του Βρετανού ναυάρχου σερ Έντουαρντ Σέυμουρ στο Τιεντσίν οι οποίες και αριθμούσαν τελικά 54 πολεμικά πλοία, 5000 πεζοναύτες και περίπου 50.000 στρατιώτες.
Μετά την ατυχή επιλογή του ναυάρχου για σιδηροδρομική μεταγωγή των συμμαχικών δυνάμεων από Τιεντσίν στο Πεκίνο, απόσταση περίπου 80 χλμ. (Ιούνιος 1900), δύο μήνες αργότερα, τον Αύγουστο του 1900 οι συμμαχικές δυνάμεις πεζοπορώντας έφθασαν τελικά στο Πεκίνο όπου νικώντας τον Αυτοκρατορικό Στρατό και στρέφοντας αυτόν εναντίον των Μπόξερς που αποδεκατίστηκαν έφερε το τέλος στην πολιορκία των πρεσβειών που είχε κρατήσει 55 ημέρες.

Συνέπειες

Οι δυνάμεις της Συμμαχίας καταλαμβάνοντας στη συνέχεια το Πεκίνο προχώρησαν σε λεηλασίες, χωρίς όμως να θίξουν τον αυτοκρατορικό οίκο και ειδικότερα την αυτοκράτειρα Τσέου-χι, αν και είχε διαφύγει στην ύπαιθρο και που ήταν το βασικότερο πρόσωπο των επεισοδίων, με δεδομένο ότι εκείνη ενθαρρύνοντας το κίνημα των Μπόξερς, είχε εκδώσει  το διάταγμα εξόντωσης των διπλωματών. Στο τέλος της επέμβασης αυτής, η αυτοκρατορική κυβέρνηση των Τσινγκ υπέγραψε το πρωτόκολλο Μπόξερς του 1901, το οποίο και επιδείνωσε ακόμα περισσότερο την σχέση της Κίνας με τις τότε ιμπεριαλιστικές δυνάμεις.
Όρσον Γουέλς

Βιογραφία

Ο Γουέλς γεννήθηκε στην πόλη Κενόσα του Ουισκόνσιν το 1915. Το 1919 μετά το διαζύγιο των γονιών του μετακόμισε στο Σικάγο. Ήταν το δεύτερο παιδί του εφευρέτη Richard Hodgdon Head Welles και της πιανίστριας Beatrice Ives. Θεωρήθηκε παιδί θαύμα από μικρή ηλικία σε ασχολίες όπως το πιάνο, το σχέδιο, η υποκριτική, η ποίηση και η ταχυδακτυλουργική. Στα εννιά του χρόνια έχασε την μητέρα του και στα δεκαπέντε τον πατέρα του. Μετά τον θάνατο των γονιών του, την ανατροφή του ανέλαβε ο Maurice Bernstein, γιατρός από το Σικάγο. Το 1931 φοίτησε στο Todd School της πόλης Woodstock στο Ιλλινόις.
NGC 4980

Ο NGC 4980 είναι σπειροειδής γαλαξίας στον αστερισμό Ύδρα. Απέχει περίπου 55 εκατομμύρια έτη φωτός από το Ηλιακό Σύστημα. Το σχήμα του είναι ελαφρώς παραμορφωμένο κάτι που συνήθως οφείλεται σε πρόσφατη βαρυτική αλληλεπίδραση με άλλον γαλαξία, αλλά στην προκειμένη περίπτωση αυτό είναι μάλλον απίθανο διότι δεν υπάρχουν άλλοι γαλαξίες πλησίον του.
Βραβεία Γουίλ Άισνερ

Τα βραβεία Γουίλ Άισνερ (αγγλικά: Will Eisner Awards), απονέμονται στα καλύτερα αμερικάνικα κόμικς. Η απονομή τους ξεκίνησε το 1988 μετά τη διακοπή των βραβείων Κίρμπυ (Kirby Awards). Η επιλογή των έργων γίνεται από επαγγελματίες δημιουργούς και απονέμονται στο φεστιβάλ San Diego Comic-Con International, που πραγματοποιείται στο Σαν Ντιέγκο της Καλιφόρνια. Το όνομά του είναι φόρος τιμής στον Αμερικανό κομίστα Γουίλ Άισνερ.
Στατική ανάλυση

Στην πληροφορική, στατική ανάλυση, στατική ανάλυση κώδικα ή στατική ανάλυση προγράμματος (Αγγλ.: static analysis, static code analysis, static program analysis), είναι η ανάλυση ενός προγράμματος που γίνεται χωρίς να εκτελεστεί το πρόγραμμα (η ανάλυση προγράμματος που γίνεται με εκτέλεσή του λέγεται δυναμική ανάλυση). Στις περισσότερες περιπτώσεις η ανάλυση γίνεται σε κάποιο επίπεδο πηγαίου κώδικα και πολλές φορές σε αντικειμενικό κώδικα. Ο όρος συνήθως αναφέρεται στην ανάλυση που γίνεται με κάποιο αυτόματο εργαλείο, ενώ η ανάλυση προγράμματος από άνθρωπο λέγεται κατανόηση προγράμματος.
Η ανάλυση που μπορεί να γίνει από αυτόματα εργαλεία ποικίλλει από αυτά που εξετάζουν τη συμπεριφορά μόνο συγκεκριμένων εκφράσεων ή δηλώσεων στο πρόγραμμα, έως αυτά που συμπεριλαμβάνουν ολόκληρο τον πηγαίο κώδικα ενός προγράμματος στην ανάλυση. Οι χρήσεις των πληροφοριών που πηγάζουν από την ανάλυση συμπεριλαμβάνουν από τον εντοπισμό πιθανών λαθών στο πρόγραμμα (π.χ. το εργαλείο lint), έως τυπικές μεθόδους που αποδεικνύουν μαθηματικά ιδιότητες για κάποιο δεδομένο πρόγραμμα (π.χ. ότι η συμπεριφορά του όντως ακολουθεί την τεχνική του περιγραφή).
Η μέτρηση μιας οποιασδήποτε ιδιότητας του προγράμματος, όπως και ο αντίστροφος σχεδιασμός (reverse engineering) θεωρούνται επίσης είδη στατικής ανάλυσης.
Μια αυξανόμενη εμπορική χρήση της στατικής ανάλυσης είναι η επαλήθευση ιδιοτήτων του λογισμικού που χρησιμοποιείται σε υπολογιστικά συστήματα όπου η ασφάλεια είναι κρίσιμη, για την αυτόματη ανακάλυψη πιθανών τρωτών σημείων στον κώδικα.
Ντοστινίκ

Με το όνομα Ντοστινίκ (σερβικά : Достиник, λατινικά : Dostinica και Δεστινίκον), αναφέρεται ιλλυρικό κάστρο, ρωμαϊκό refugium και μεσαιωνικός οικισμός στο έδαφος της σημερινής Σερβίας. Από τους Σέρβους θεωρείται η πρώτη ιστορικά πρωτεύουσά τους. 
Ήταν η πρώτη πρωτεύουσα των Σέρβων της Ράσκιας κατά τη διάρκεια του μεσαίωνα (αρχές 7ου αιώνα) στα σημερινά Μετόχια ή στο Πριεπόλιε της Σιένιτσα ή κάπου μεταξύ των ποταμών Μπόσνα και Ντρίνα.
Από τον Κωνσταντίνο Πορφυρογέννητο αναφέρεται ως ένα από τα κατοικημένα κάστρα των Σέρβλων (Σέρβων) κατά τον 10ο αιώνα. Η ακριβής θέση του κάστρου είναι άγνωστη, σήμερα πιθανολογείται ότι βρισκόταν στην περιοχή της Σιένιτσα, όπου έχουν ανασκαφεί ευρήματα που χρονολογούνται από την ύστερη αρχαιότητα και την πρώιμη βυζαντινή.
Into the Mirror Black

Τραγούδια

1. Future Tense (Rutledge, Blosl, Dane, Sheppard) - 5:08

2. Taste Revenge (Rutledge, Dane) - 5:00

3. Long Since Dark (Rutledge, Dane) - 5:04

4. Epitaph (Rutledge, Dane) - 6:02

5. Eden Lies Obscured (Rutledge, Dane) - 5:21

6. The Mirror Black (Rutledge, Dane) - 5:07

7. Seasons of Destruction (Rutledge, Dane) - 4:51

8. One More Murder (Rutledge, Dane) - 4:21

9. Communion (Rutledge, Blosl, Dane, Budbill) - 5:37
Μαργαρίτα της Κλέβης, δούκισσα της Βαυαρίας-Στράουμπινγκ

Βιογραφία

Ήταν κόρη του Αδόλφου Γ΄ κόμη του Λα Μαρκ & Κλέβης και της Μαργαρίτας των Γιούλιχ, κόρης του Γκέρχαρντ ΣΤ΄ κόμη του Μπεργκ & Ράβενσμπεργκ. 
Με τον σύζυγό της Αλβέρτο Α΄ είχαν Αυλή στη Χάγη.

Οικογένεια

Παντρεύτηκε το 1394 τον Αλβέρτο Α΄ δούκα της Βαυαρίας-Στράουμπινγκ. Δεν απέκτησαν απογόνους.
Υδρογραφία

Η υδρογραφία είναι ιδιαίτερη επιστήμη που κύριο αντικείμενό της είναι η συστηματική γεωδαιτική μελέτη και υποτύπωση της επιφάνειας της γης που καλύπτεται από νερό, εκτός των ωκεανών. Αποτελεί το σημαντικότερο επιστημονικό βοηθό της ναυσιπλοΐας και ειδικότερα της ακτοπλοΐας.

Γενικά

Πρόκειται για επιμέρους κλάδο της υδρολογίας με διεπιστημονικό χαρακτήρα δεδομένου ότι το αντικείμενό μελέτης της βασίζεται τόσο στην αστρονομία, γεωδαισία, τοπογραφία, γεωφυσική, υδροδυναμική, μετεωρολογία, γνώση γήινου μαγνητισμού και παλιρροιών και κάθε άλλης σχετικής επιστήμης, όσο και στα φυσικά δρώμενα και τη συλλογή στοιχείων που αφορούν τις ακτές και που είναι απότοκα μακράς παρατήρησης και ναυτικής εμπειρίας.

Σκοπός

Κύριος σκοπός της υδρογραφίας είναι η παροχή ασφαλών βοηθημάτων επιστημονικά αλλά και πρακτικά διατυπωμένων όχι μόνο για την ασφαλή ναυσιπλοΐα, που είναι και ο κυρίαρχος στόχος, όσο επίσης και για την κατασκευή πάσης φύσεως παρακτίων εγκαταστάσεων, εκμετάλλευσης ενάλιου και υποθαλάσσιου πλούτου, καθώς ακόμα και της προστασίας του εν λόγω περιβάλλοντος.

Έργο

Την υδρογραφία ασκούν οι υδρογράφοι που στελεχώνουν ειδικές υπηρεσίες που καλούνται υδρογραφικές υπηρεσίες. Οι όροι Υδρογραφία - υδρογράφος είναι κατ΄ αναλογία αντίστοιχοι με τους όρους Γεωγραφία και γεωγράφος που χρονολογούνται ως εξειδικευμένοι από τα μέσα του 16ου αιώνα. Το έργο των παραπάνω θα μπορούσε να συνοψιστεί στα ακόλουθα:
α) Στην υποτύπωση, σύνταξη, χάραξη και έκδοση ναυτικών χαρτών (υδρογραφικών χαρτών) που αφορούν διάπλους θαλασσών, και προσγειώσεις (ακτοπλοΐα) σε οποιαδήποτε παραλία ή διώρυγα ή όρμο ή λιμενική εγκατάσταση κ.λπ.
β) Στη σύνταξη και έκδοση ναυτιλιακών οδηγιών που αποτελούν συμπληρωματικές συμβουλές προς τους ναυτιλλομένους.
γ) Στη σύνταξη και έκδοση συγγραμμάτων που παρέχουν σημαντικές πληροφορίες - ειδήσεις επί των διευκολύνσεων των διαφόρων λιμενικών εγκαταστάσεων και ειδικότερων παροχών υπηρεσιών, π.χ.Λιμενοδείκτες και
δ) Στη σύνταξη και έκδοση διορθώσεων - ενημερώσεων εφ΄ όλων των παραπάνω.
Φρειδερίκος Β΄ του Λύνεμπουργκ

Βιογραφία

Ήταν γιος του Βερνάρδου Α΄ και όταν αυτός απεβίωσε το 1434, τον διαδέχθηκε ως πρίγκιπας του Λύνεμπουργκ μαζί με τον αδελφό του Όθωνα Δ΄. Επέκτειναν το κάστρο στην πρωτεύουσα Σέλε (Celle) και έκαναν πολλές μεταρρυθμίσεις για τη βελτίωση της νομικής θέσης των αγροτών έναντι των ιδιοκτητών γης τους. Το 1446 ο αδελφός του απεβίωσε άκληρος και ο Φρειδερίκος Β΄ συνέχισε τη διακυβέρνηση μόνος του. Το 1452 έκτισε τη μονή του Τιμίου Σταυρού (Heylig Kreuz) και έφερε Φραγκισκανούς μοναχούς.
Το 1457 άφησε τη διακυβέρνηση στον πρωτότοκο γιο του Βερνάρδο Β΄ και εισήλθε στη μονή. Το 1464 ο Βερνάρδος Β΄ απεβίωσε άτεκνος και τον διαδέχθηκε ο νεότερος αδελφός του Όθων Ε΄, που όμως απεβίωσε το 1471 αφήνοντας έναν 3ετή γιο, τον Ερρίκο Α'. Τότε ο Φρειδερίκος Β΄ άφησε τη μοναστική ζωή και κυβέρνησε μαζί με τον εγγονό του Ερρίκο Α'. Αφού απεβίωσε το 1478, ενταφιάστηκε στη μονή και τον διαδέχθηκε η Άννα του Νασσάου ως επίτροπος του 19ετούς γιου της Ερρίκου Α'. Ο νεαρός πρίγκιπας ενηλικιώθηκε το 1468 και ανέλαβε ο ίδιος την εξουσία.
Αναπαΐτης

Εμφάνιση, παραγενέσεις

Είναι ένα ορυκτό το οποίο συνήθως σχηματίζεται σε κοιλότητες και πάνω σε μέρη που φέρουν ιζηματογενείς αποθέσεις. Επίσης, βρίσκεται σε φωσφορικά μεταλλεύματα που περιέχουν σίδηρο.
Λόγω των όμορφων σχηματισμών και χρωματισμών του, ο αναπαΐτης συνήθως είναι πολύ δημοφιλές ορυκτό για τους συλλέκτες. Μερικές από τις τοποθεσίες που εντοπίζεται είναι το Κερτς στην Κριμαία, Ουκρανία) και το Bellaver de Cerdena (Χερόνα, Ισπανία).
Λογοτεχνικά βραβεία Κόστα

Τα λογοτεχνικά βραβεία Κόστα ( Costa Book Awards) συγκαταλέγονται στα σημαντικότερα βραβεία του είδους τους για το Ηνωμένο Βασίλειο. Απονέμονται επίσης και σε Ιρλανδούς συγγραφείς. Ήταν γνωστά με το όνομα Whitbread Book Awards ως το 2006, οπότε και η Costa Coffee, θυγατρική της Whitbread, ανέλαβε τη χρηματοδότηση των εν λόγω βραβείων.
Η απονομή των βραβείων ξεκίνησε το 1971. Τα βραβεία απονέμονται με κριτήριο τόσο  το πόσο ωφέλιμα είναι τα έργα αλλά και το αν είναι ευχάριστα στην ανάγνωση και μπορεί να τα διαβάσει το ευρύ αναγνωστικό κοινό.
1196 Σεμπά

Φυσικά χαρακτηριστικά

Η μέση διάμετρος της Σεμπά εκτιμάται σε 29,18 χιλιόμετρα. O φασματικός τύπος της είναι X, ενώ το γεωμετρικό άλβεδό της είναι 0,1634. Η Σεμπά περιστρέφεται γύρω από τον εαυτό της μία φορά κάθε 6 ώρες και 19 λεπτά.
Η αίθουσα του θρόνου

Περίληψη

Μια μεγάλη παραγωγή, με θέμα την προαιώνια μάχη του καλού με κακό, του «θέλω» και του «πρέπει». Οι χαρακτήρες της σειράς είναι μικροί και μεγάλοι ήρωες της καθημερινής ζωής: O Λουκάς Δελόγγης, που μετά από σπουδές στο Παρίσι, φεύγει ξαφνικά στο Άγιον Όρος για να μονάσει. Η Γλαύκη Αρχοντίδη, κόρη ήρωα της Κατοχής που ζει στο Λονδίνο. Ο Παντιάς Φλέρης, ξάδερφος του Λουκά. Δικηγόρος, ακαταμάχητος στις γυναίκες, που του αρέσει να συγκρούεται για τα πάντα. Ο αρχαιολόγος Σωτήρης Ανδρουλής, ο φραγκισκανός μοναχός Περ Γκρεγουάρ, ο ξεπεσμένος γιατρός Μαρίνος Φλέρης , ο Σουηδός κροίσος Καρλ Γκιούναρσον, ο Σπύρος και η Θωμαή Δελόγγη, ο δήμαρχος του νησιού. Όλοι συνδέονται από το κοινό μέλλον και τον κοινό τόπο και βιώνουν την αμαρτία, τον έρωτα και τον πόνο.
Θρυλόριο Ροδόπης

Ιστορία

Ο οικισμός ανεγέρθηκε μετά τη Συνθήκη της Λωζάνης, με τη συμβολή του Αυστραλού Ύπατου Αρμοστή των Προσφύγων, Τζορτζ Ντιβάιν Τρίλορ (G.D. Treloar), από το επώνυμο του οποίου πήρε την ονομασία του. Στο Θρυλόριο εγκαταστάθηκαν Πόντιοι πρόσφυγες. Λόγω της σχέσης με τον Treloar, το 2015 επισκέφθηκε το χωριό ο Αυστραλός πρέσβης στην Ελλάδα.
Σεμπέριγια

Η Σεμπέριγια (Σερβικά Κυριλλικά: Семберија, προφέρεται [sɛ̌mbɛːrija]) είναι μια γεωγραφική περιοχή στην βορειοανατολική Βοσνία-Ερζεγοβίνη. Η κύρια πόλη της περιοχής είναι η Μπιέλινα. Η Σεμπέριγια βρίσκεται μεταξύ του ποταμού Δρίνου και Σάβα. Το μεγαλύτερο μέρος της περιοχής βρίσκεται εντός των ορίων της Σερβικής Δημοκρατίας, ενώ ένα μικρό μέρος βρίσκεται στην Ομοσπονδίας Βοσνίας και Ερζεγοβίνης. Η Σεμπέριγια έχει πολύ πλούσια ιστορία. Αναφέρθηκε για πρώτη φορά το 1533. Το όνομα Σεμπέριγια είναι ουγγρικής προέλευσης. Σήμερα, περίπου 200.000 άνθρωποι κατοικούν στην περιοχή της Σεμπέριγια, κυρίως στους δήμους της Μπιέλινα, του Ούγκλιεβικ και του Λόπαρε. 

Μοναστήρι Τάβνα

Το Μοναστήρι Τάβνα βρίσκεται στο νότιο τμήμα του δήμου Μπιέλινα. Η ημερομηνία ίδρυσης είναι κρυμμένη στα βάθη του μακρινού παρελθόντος. Τα χρονικά των μοναστήριων Τρόνοσα και Πετς αναφέρουν ότι χτίστηκε από τον Βλαδισλάβο και τον Ούροσιτς, που ήταν γιοι του Ντραγκουτίν. Ο Στέφαν Ντραγκουτίν ήταν Βασιλιάς της Σερβίας από το 1276 έως το 1282 και Βασιλιάς του Σρεμ από το 1282 έως το 1316. Η σημερινή εκκλησία του Μοναστηρίου Τάβνα χτίστηκε στην ίδια τοποθεσία με την αρχική. Το Μοναστήρι Τάβνα είναι παλαιότερο από άλλα μοναστήρια στην περιοχή, όπως το Όζρενα, το Λίπλια, το Βόζουτσε και το Γκοστόβιτσα. Αν και καταστράφηκε στα πρώτα χρόνια της τουρκοκρατίας, αποκαταστάθηκε από το λαό. Επίσης, το μοναστήρι βομβαρδίστηκε στον Β΄ Παγκόσμιο Πόλεμο από τους Ουστάσι. Στην ταφόπλακα του Ζντράβκο Γιοβάτσνοβιτς, ο οποίος σκοτώθηκε το 1943, αναγράφεται ότι σκοτώθηκε από την Μπλε Διοίκηση των Ουστάσι, ενώ προστάτευε και αμυνόταν το μοναστήρι. Μετά τον Β' Παγκόσμιο Πόλεμο, το μοναστήρι Τάβνα ανακατασκευάστηκε. Επίσης, στις αρχές της δεκαετίας του 1990, αποτέλεσε Σερβική Αυτόνομη Περιφέρεια εντός της Ομοσπονδιακής Σοσιαλιστικής Δημοκρατίας της Γιουγκοσλαβίας.
Πεύκα Έβρου

Διοικητική υπαγωγή

Διοικητικά ανήκουν στον δήμο Αλεξανδρούπολης της Περιφερειακής Ενότητας Έβρου που βρίσκεται στην Περιφέρεια Ανατολικής Μακεδονίας - Θράκης, σύμφωνα με τη διοικητική διαίρεση της Ελλάδας όπως διαμορφώθηκε με το πρόγραμμα «Καλλικράτης» το 2011.
Η επίσημη ονομασία του οικισμού είναι «Πεύκα». Έδρα του δήμου είναι η Αλεξανδρούπολη και ανήκουν στο γεωγραφικό διαμέρισμα της Θράκης.
Κατά τη διοικητική διαίρεση της Ελλάδας με τον Νόμο «Καποδίστρια» το 1999 και μέχρι το 2010, τα Πεύκα ανήκαν στο Τοπικό Διαμέρισμα Λουτρού, του πρώην Δήμου Τραϊανούπολης του Νομού Έβρου. Από το 2010 ανήκουν στον δήμο  Αλεξανδρούπολης.

Ιστορία

Από στοιχεία του Αρχείου του Υπ. Εξωτερικών του 1890 εμφανίζεται το «Τσά­μερεν» (Πεύκα) με 60 οικογένειες και σχολείο.
Στην απογραφή του 1922 που έγινε με έδρα την Αδριανούπολη εμφανίζονται κάτοικοι 325 Βούλγαροι.
Η δε απογραφή του έτους 1923 εμφανίζει 98 άτομα πρόσφυγες από τον Πόντο, άτομα ή οικογένειες  βουλγαρικές δεν υπήρχαν, είχαν αποχωρήσει μερικές ημέρες ή εβδομάδες νωρίτερα από το χωριό Πεύκα.
Ναυτικός Όμιλος Λήμνου

Ιστορικό του ναυταθλητισμού στη Λήμνο

Η Λήμνος αν και νησί με πλούσια ναυτική παράδοση δεν είχε ναυτικό σωματείο. Οι μοναδικοί ναυτικοί αγώνες που διεξάγονταν παλιότερα ήταν αυτοσχέδιες λεμβοδρομίες ανάμεσα σε ιστιοφόρα καΐκια του νησιού σε διάφορες διαδρομές. Τέτοιες λεμβοδρομίες αναφέρονται από τη δεκαετία του '20. Το 1924 ο Λημνιακός Γ.Σ., που υπήρξε το πρώτο αθλητικό σωματείο που ιδρύθηκε στη Λήμνο, διέθετε και "Τμήμα Ερετών" με ξεχωριστό Έφορο αλλά ως το 1927 που διαλύθηκε δεν είναι γνωστή κάποια ναυταθλητική δραστηριότητα που μετείχε ή διοργάνωσε.
Στα τέλη της δεκαετίας του '50 με πρωτοβουλία του Σώματος Προσκόπων και των καθηγητών φυσικής αγωγής του γυμνασίου Λήμνου, διεξάγονταν το καλοκαίρι, τις ημέρες της Ναυτικής Εβδομάδας, αγώνες κολύμβησης και υδατοσφαίρισης σε χώρο που διαμορφωνόταν ειδικά στο λιμάνι της Μύρινας. Το ενδιαφέρον για το ναυταθλητισμό οδήγησε στη συγκρότηση "Ναυτικού Ομίλου", ο οποίος δραστηριοποιήθηκε για τρία-τέσσερα χρόνια και στη συνέχεια η δράση του ατόνησε.
Ως το 1987 που ιδρύθηκε ο ΝΟ Λήμνου δεν αναφέρεται άλλη οργανωμένη ναυταθλητική δραστηριότητα στο νησί.

Κωπηλασία

Το κωπηλατικό είναι το πιο προβεβλημένο τμήμα του ΝΟΛ. Από το 1991 Οι αθλητές του συμμετέχουν στα πανελλήνια πρωταθλήματα. Έχουν πετύχει πανελλήνιες νίκες και έχουν κατακτήσει αξιοπρεπείς θέσεις, ιδίως στις μικρές κατηγορίες παίδων, εφήβων. Ορισμένοι έχουν ενταχθεί στις εθνικές ομάδες και έχουνσυμμετάσχει σε διεθνείς αγώνες.
Πρώτη διεθνής επιτυχία αθλητή του ΝΟΛ υπήρξε η 2η θέση στους Βαλκανικούς αγώνες 2002 του Γεώργιου Ζαχάρωφ στο τετραπλό σκιφ παίδων. Σημαντική ήταν η επιτυχία των κωπηλατών Παναγιώτη Μαγδανή και Παύλου Πραβλή, οι οποίοι αναδείχθηκαν πρωταθλητές Ελλάδος στο διπλό σκιφ εφήβων και ο Πραβλής στο σκιφ παίδων. Επίσης, συμμετείχαν με την εθνική ομάδα κωπηλασίας στους Βαλκανικούς Αγώνες του 2008, όπου πήραν τρία μετάλλια: ο Μαγδανής χρυσό μετάλλιο στο διπλό σκιφ εφήβων και χάλκινο στο τετραπλό σκιφ εφήβων και χρυσό ο Πραβλής στο ίδιο αγώνισμα παίδων. Επίσης, έχει αναδείξει τον έφηβο πανελληνιονίκη Κώστα Τσόπανο. Προπονήτρια είναι η Νίκη Χατζηαργυρίου.
Το 2010 ο ΝΟΛ αναδείχθηκε πολυνίκης στους 10ους Αιγαιοπελαγίτικους Αγώνες που διοργάνωσε στο Ρωμαίικο Γιαλό στη Μύρινα Λήμνου κατακτώντας 7 χρυσά μετάλλια στα 16 αγωνίσματα του προγράμματος.
Το 2010 ο Παναγιώτης Μαγδανής είχε αλματώδη εξέλιξη. Εντάχθηκε στην εθνική ομάδα κωπηλασίας και στις 25/7/2010 πήρε το χρυσό μετάλλιο στο Παγκόσμιο Πρωτάθλημα κάτω των 23 ετών που διεξήχθη στο Μπρεστ της Λευκορωσίας στην κατηγορία "διπλό σκιφ ελαφρών βαρών" με παρτενέρ τον Λευτέρη Κόνσολα του Ναυτικού Ομίλου Σαλαμίνας.

Υποβρύχια δραστηριότητα

Από το 1992 συμμετέχει στα Πανελλήνια Πρωταθλήματα και Κύπελλα κυρίως στο υποβρύχιο ψάρεμα.
Το 1994 έλαβε μέρος στο Παγκόσμιο πρωτάθλημα στη Χιλή. Αθλητές του έχουν κατακτήσει πανελλήνιες νίκες στα πρωταθλήματα: 2002 και 2006, δεύτερες θέσεις το 2003 και 2004 και τρίτη θέση το 2007. Το 2007 πήραν χάλκινο μετάλλιο στο ευρωπαϊκό πρωτάθλημα στην Ισπανία.
Αιμιλία Λεπίδα

Το Αιμιλία Λεπίδα, λατιν. Aemilia Lepida, είναι ένα όνομα, που το έφεραν Ρωμαίες της αρχαιότητας από το γένος των Αιμιλίων, του κλάδου των Αιμιλίων Λεπίδων. Η πρώτη που αναφέρεται, είναι η μνηστή του Κάτωνα του Νεότερου· οι επόμενες είναι γνωστές από τους γάμους τους.
Λουδοβίκος Κάρολος του Σλέσβιχ-Χόλσταϊν-Σόνντερμπουρκ-Φράντσχαγκεν

Βιογραφία

Ήταν ο δευτερότοκος γιος του Χριστιανού-Αδόλφου δούκα του Σ.Χ.Σ.Φράντσχαγκεν και της Ελεονόρας-Καρλόττας της Σαξονίας-Λάουενμπουρκ. Ο πατέρας του ήταν εγγονός του Αλεξάνδρου δούκα του Σ.Χ.Σ..
Το 1707 διαδέχθηκε τον μεγαλύτερο αδελφό του Λεοπόλδο-Χριστιανό ως δούκα του Σ.Χ.Σ.Φρντσχαγκεν. Όμως απεβίωσε αργότερο το ίδιο έτος σε ηλικία 23 ετών. Τον διαδέχθηκε ο γιος του Χριστιανός-Αδόλφος, που είχε γεννηθεί 25 ημέρες πριν, αλλά απεβίωσε ενάμισι ετών. Ήταν το τελευταίο άρρεν μέλος του κλάδου, ο οποίος εξαλείφθηκε.
Πέτρος Μωραΐτης

Βίος

Ο Πέτρος Μωραΐτης γεννήθηκε στο χωριό Μέση της Τήνου το 1832. Σπούδασε ζωγραφική στο Σχολείο των Τεχνών. Το φωτογραφείο του βρισκόταν στην οδό Ερμού 41 στην παλιά οικία Κορομηλά. Το 1855 συμπεριλαμβάνεται μεταξύ των καλλιτεχνών που δημιούργησαν την έκθεση Κλασική Ανθοδέσμη για την Παγκόσμια Έκθεση του Παρισιού. Είναι ο μόνος φωτογράφος που εργάστηκε συνεχώς και για περισσότερα από τριάντα χρόνια.
Κωνσταντίνος Χατζηιωάννου

Η δράση του

Ο Κωνσταντίνος Ιωάννου γεννήθηκε στη Λήμνο στις αρχές του 19ου αιώνα και συμμετείχε στην Επανάσταση τα τελευταία έτη του αγώνα, όπως προκύπτει από το σκεπτικό της απονομής του χαλκινου αριστείου που του δόθηκε. Όμως, δεν είναι γνωστές λεπτομέρειες από τη δράση του στον αγώνα. Πρωτοαναφέρεται το 1829, όταν κατατάχτηκε στο ΙΒ΄ ελαφρύ τάγμα του συντοπίτη του αξιωματικού Τριαντάφυλλου Τζουρά. Το 1830 υπηρετούσε ως λοχίας σιτιστής στο 2ο λόχο υπό τον λοχαγό Ιω. Κοντούλη. Τη εποχή αυτή μετείχε με το τάγμα του στις προσπάθειες αντιμετώπισης των στασιαστών στο Άργος. Τον Αύγουστο του 1831 με εντολή του υπουργού Στρατιωτικών Π.Γ. Ρόδιου συνόδεψε χρηματαποστολή 2,5 χιλιάδων φοινίκων που αφορούσε στη μισθοδοσία υπαλλήλων και στρατιωτικών από το Ναύπλιο στην Αθήνα. Το ίδιο έτος προήχθη σε ανθυπολοχαγό και ανέλαβε υπασπιστής του Τρ. Τζουρά και μετά το σοβαρό τραυματισμό του τελευταίου του υποταγματάρχγη Ι. Κοντούλη που ανέλαβε τη διοίκηση.
Με την έλευση του Όθωνα και τη διάλυση των "ατάκτων" κατατάχθηκε ως λοχίας στο 2ο λόχο του Α΄ τάγματος ακροβολιστών του Τρ. Τζουρά στην Αθήνα. Αργότερα, το 1836, αναφέρεται ως ανθυπολοχαγός και έχει μετατεθεί στη Φθιώτιδα στο Σώμα Εθνοφυλακής του Βάσου Μαυροβουνιώτη. 
Το έτος αυτό τιμήθηκε με το χάλκινο αριστείο, αλλά δεν έλαβε ποτέ το σχετικό δίπλωμα. Το 1838 ο διοικητής του, Βάσος Μαυροβουνιώτης, διαμαρτύρεται για την καθυστέρηση της αποστολής του γράφοντας μεταξύ άλλων στην αναφορά του προς το Υπ. Στρατιωτικών ότι του απονεμήθηκε:
"Χάριν των πολλών εκδουλεύσεών του προς την πατρίδα, επειδή και εις τον ιερόν αγώνα της πατρίδος εξεπλήρωσε εντίμως το χρέος του.
Το δίπλωμα και το μετάλλιο όμως και πάλι δεν έφτασαν. Σε σχετικό ερώτημα που έστειλε το 1840 μέσω του νέου διοικητή του Τρ. Τζουρά, του απάντησαν πως: "Το χαλκούν αριστείον του λοχίου Κώστα Χ΄΄Ιωάννου σας απεστάλη κατά το 1836 έτος, με την υπ' αριθ. 8216 της 20 Μαΐου Διαταγήν μας". Προφανώς κάπου παράπεσε. 
Παράλληλα, ως ανθυπολοχαγός, του απονεμήθηκε ο αργυρούς σταυρός, συνοδευόμενος από το ακόλουθο δίπλωμα που πιστοποιεί τη συμμετοχή του στον αγώνα της ανεξαρτησίας: 
ΟΘΩΝ
Ελέω Θεού Βασιλεύς της Ελλάδος
Χορηγήσαντες τον κατά την 18/30 Σεπτεμβρίου 1835 συστηθέντα αργυρούν σταυρόν εις τον Κύριον Κωνσταντίνον Ιωάννου Λήμνιον ανθυπολοχαγόν, ως εντίμως μεθέξαντα του υπέρ ανεξαρτησίας των Ελλήνων αγώνος με την άδειαν του να φέρει το έντιμον τούτο παράσημον εις πάσαν περίστασιν, παρέχομεν εις αυτόν προς πιστοποίησιν τούτου το παρόν Δίπλωμα, υπογεγραμμένον παρ' Ημών Ιδία χειρί και εσφραγισμένον με την Ημετέραν μεγάλην Σφραγίδα του Κράτους.
Εν Αθήναις την 20 Φεβρουαρίου/3 Μαρτίου 1836.
Είναι γνωστό πως συνέχισε να υπηρετεί ως ανθυπολοχαγός μέχρι το Δεκέμβριο του 1860. Στα έγγραφα μετά το 1840 αναφέρεται κάποιες φορές και ως Χατζηιωάννου, προφανώς έπειτα από κάποιο προσκύνημα που έκανε στα Ιεροσόλυμα.
TNA Final Resolution

Ιστορία

Το σόου διοργανώθηκε για πρώτη φορά στις 16 Ιανουαρίου 2005 και μέχρι το 2007 γινόταν μόνο τον Ιανουάριο. Το 2008 το σόου διοργανώθηκε σε δύο περιπτώσεις. Το 2009 μετακινήθηκε μόνιμα στο Δεκέμβριο, δικαιώνοντας το όνομα του (Final Resolution=Τελική Αναμέτρηση) και έτσι παραμένει μέχρι τώρα.
Παλεμπάνγκ

Ιστορία

Στο παρελθόν το Παλεμπάνγκ ήταν πρωτεύουσα του βουδιστικού βασιλείου Σριβιτζάγια, το οποίο έλεγχε μεγάλο μέρος της Νοτιοανατολικής Ασίας. Η πόλη αναφέρεται από ένα Κινέζο μοναχό, τον Άι-Τσινγκ, ο οποίος ταξίδεψε στην πόλη τον 671. Tο 14ο αιώνα το βασίλειο κατακτήθηκε από την ινδουιστική αυτοκρατορία Ματζαχαμπίπ και το 1500 βρέθηκε στη σφαίρα του Ισλαμισμού, όταν σχηματίστηκε το σουλτανάτο του Παλεμπάνγκ. Η πόλη κατακτήθηκε από τους Βρετανούς και λειτουργούσε ως διπλωματικό κέντρο ανάμεσα σε Βρετανούς και Ολλανδούς. Το Νοέμβριο του 1942 κοντά στην πόλη έγινε η μάχη του Παλεμπάνγκ, ανάμεσα στους Ιάπωνες και τους Συμμάχους, με τους πρώτους να θέλουν την περιοχή εξαιτίας των πλούσιων κοιτασμάτων πετρελαίου και των διυλιστηρίων της Royal Dutch Shell. Τον Αύγουστο του 1945 υπέστη τεράστιες καταστροφές από τους βομβαρδισμούς των Συμμάχων.

Οικονομία

H πόλη βρίσκεται κοντά στα πιο πλούσια κοιτάσματα πετρελαίου της Ινδονησίας και γι´αυτό και στο Παλεμπάνγκ βρίσκονται αρκετές εταιρείες πετροχημικών. Άλλες βιομηχανικές μονάδες κατασκευάζουν υφάσματα, χημικά, ελαστικά, κεραμικά, μηχανικά και ηλεκτρικά εξαρτήματα. Ο ποταμός Μούσι έχει εμβαθυνθεί μέχρι το Παλεμάνγκ και έχει βάθος 6,5 μέτρα, με αποτέλεσμα να είναι πλωτός για μεγάλα πλοία μέχρι το λιμάνι του Παλεμπάνγκ, όπου γίνονται κυρίως εξαγωγές πετρελαίου, ελαστικών και άνθρακα. Στην πόλη λειτουργεί από το 1960 πανεπιστήμιο Σριβιτζάγια.